Svores

't Svores (Ollans: Oostvoorns) is 't dialect van 't durp Svore (Oostvoorne) in de voormaelige Zuud-Ollandse gemeênte Wesvore (Westvoorne) en z'n directe omgevienge (in elk geval in De Tinte). 't Is gin Ollands maer 'n Zeêuws dialect.

In onderzoeken naer 't Zeêuws oor 't Svores dikkels nie betrokke: 't oor zelf wiggelaete in 't Woordenboek der Zeeuwse Dialecten, dat-a wè de dialecten van Goeree-Overflakkee opneemt. Toch weête ze a best lange dat ier Zeêuws gesproke oor. D'n amateur-dialectoloog Johan Winkler schreef in z'n Dialecticon uut 1872: "Het oostvoornsch helt in menig opzicht (...) naar het zeeuwsch over, zoo zelfs dat men het oostvoornsch eigenlijk niet onder de echte hollandsche tongvallen kan rangschikken."

Dat 't Zeeuws is oor onder aore dudelik deu de uutspraeke van de Standerdnederlandse ui en ij. Toch is 't meer 'n korte i en u as ie en uu wat of t'r klienkt; ier leit 'n verschil mee aore Zeêuwse dialecten. Ok bin d'r vee typische woôrden en woôrdvurmen die-an mee 't Zeêuws overeênkomme. Aore vurmen bin dan weer typisch Ollands, zoôdat 't Svores feitelik 'n overgangsdialect is.

Mee deu de sterke immigraotie vanuut Rotterdam, en omdat 'r op de reste van 't eiland vedder gin Zeêuws gesproke oor, gaet 't dialect flienk achteruut.

Lienks nae buten
 De Verlore Zeune in 't Svores van 1876 (Winkler)
 De Verlore Zeune in 't Svores van 1996 (Scholtmeijer)

Categorie:Zeêuws
Categorie:Cultuur in Zuud-'Olland
Categorie:Wesvore